লাগাম টানা দূরের কথা, এত দিন তার বিরুদ্ধে ওঠা অভিযোগ ধামাচাপা দেওয়ারই চেষ্টা করেছে সবাই। শুধু বিজেপির মনোহরলাল খট্টরের বিরুদ্ধেই নয়, লোকদলের ওমপ্রকাশ চৌটালা থেকে কংগ্রেসের ভূপেন্দ্র সিংহ হুডা—সব মুখ্যমন্ত্রীর বিরুদ্ধেই একই অভিযোগ তুলেছেন সিরসার বাসিন্দাদের একাংশ। ২০০২ সালে ডেরা সচ্চা সৌদার এক সাধ্বীর চিঠি পেয়েই ‘অত্যন্ত প্রভাবশালী’ গুরমিত রাম রহিমের বিরুদ্ধে সিবিআই তদন্তের নির্দেশ দিয়েছিল পঞ্জাব-হরিয়ানা হাইকোর্ট। হাইকোর্ট মনে করেছিল, মুখ্যমন্ত্রী থেকে শুরু করে আমলারা যার কাছে নতজানু, তাদের পুলিশ এই তদন্ত নিরপেক্ষ ভাবে করবে না। সেই সময় হরিয়ানায় ক্ষমতায় ছিলেন লোকদলের ওমপ্রকাশ চৌটালা। হাইকোর্ট ভরসা রাখতে পারেনি তাঁর পুলি‌শের উপরে। কারণ, ওই চিঠি স্থানীয় পত্রিকা ‘পুরা সচ্’-এ প্রকাশিত হওয়ার পরেই খুন হয়ে যান ওই সাধ্বীর ভাই, ডেরার প্রাক্তন সাধু র়ঞ্জিত। হরিয়ানা পুলিশ তাঁকে নিরাপত্তা দিতে পারেনি। এই সময়ে নিরাপত্তা চেয়ে লিখিত আবেদন করেছিলেন ‘পুরা সচ্’ পত্রিকার সম্পাদক রামচন্দ্র ছত্রপতি। চৌটালা সরকারের পুলিশ তাঁকেও নিরাপত্তা তো দেয়ইনি, উল্টে তাঁর খুনের মামলাটি ভেস্তে দেওয়ার সব রকম চেষ্টা চালিয়েছে বলে অভিযোগ। • ২৫ অগস্ট, ২০১৭: বিশেষ সিবিআই আদালতে দোষী সাব্যস্ত ডেরা-প্রধান। নেওয়া হল বিচার-বিভাগীয় হেফাজতে। রায়ের বিরুদ্ধে ডেরা-অনুগামীদের তাণ্ডব, মৃত ৩৭। রোহতকের জেলে রাম রহিম। কী ভাবে? সিরসার আইনজীবী লেখরাজ ঢোট সোমবার জানান, পাঁচ-পাঁচটা গুলি শরীরে নিয়ে দিল্লির একটি হাসপাতালে তখন মৃত্যুর সঙ্গে পাঞ্জা লড়ছেন রামচন্দ্র। বারবার আর্জি পেশ করার পরে এক তদন্তকারী অফিসার তাঁর জবানবন্দি রেকর্ডের জন্য হাসপাতালে পৌঁছেছিলেন। মৃত্যুকালীন জবানবন্দিতে রামচন্দ্র জানান, তাঁকে যারা গুলি করেছিল তারা সবাই রাম রহিমের লোক। এই জবানবন্দি (সিআরপিসি ১৬১) যখন রেকর্ড করা হয়, তখন রামচন্দ্রের পাশে ছিলেন তাঁর বড় ছেলে অংশুল ও দুই আত্মীয়। কিন্তু পরে দেখা যায়, ওই জবানবন্দি থেকে বাদ দেওয়া হয়েছে ‘বাবা হজুরে’র নামই! লেখরাজ বলেন, ‘‘আমরা বারবার বলার পরেও পুলিশ জবানবন্দি নেওয়ার সময়ে সিআরপিসি ১৬৪ ধারা মোতাবেক কোনও ম্যাজিস্ট্রেট রাখেনি। এই খুনের মামলা থেকে বাবা হজুরকে বাঁচানোর জন্য পুলিশ ও এলাকার রাজনৈতিক নেতারা প্রাণপণ চেষ্টা চালিয়ে গিয়েছেন।’’ অংশুলও সোমবার আনন্দবাজারকে ফোনে বলেন, ‘‘জবানবন্দি থেকে গুরমিত রাম রহিমের নাম বাদ যাওয়ায় আমরা কার্যত ভেঙে পড়েছিলাম। পরে সবাই মিলে ঠিক করি, হরিয়ানা পুলিশের উপরে আর ভরসা রাখা যাবে‌ না। হাইকোর্টে গিয়ে সিবিআই তদন্ত চাইতে হবে।’’ ২০০৪ সালে হরিয়ানায় ক্ষমতায় আসেন কংগ্রেসের ভূপেন্দ্র সিংহ হুডা। তাঁর সরকারের আমলেও বাড়বাড়ন্ত চলতেই থাকে বাবা রাম রহিমের। হুডা সরকার তাকে জেড প্লাস নিরাপত্তা পাইয়ে দেয়। আইনজীবীদের অভিযোগ, রাম রহিমের বিরুদ্ধে আনা সাধুদের লিঙ্গচ্ছেদের মামলাটিও কার্যত ধামাচাপা দেওয়ার ব্যবস্থা করে রাজ্য পুলিশ। এই মামলাটি এখনও রাজ্য পুলিশের হাতেই রয়েছে। হুডার পরে ক্ষমতায় আসে বিজেপির খট্টর সরকার। এর মধ্যে রাম রহিম বিজেপির হয়ে ভোট প্রচারে নেমে পড়ে। হাইকোর্টেরই কথায়, রাম রহিমের কাছে ‘রাজনৈতিক আত্মসমর্পণ’ করেছে খট্টর সরকার।